Pressemeddelelse fra Troldtekt A/S

Sortering og ny teknologi giver mærkbare gevinster

I 2017 producerede Troldtekt A/S flere akustikplader end året før, men sendte mindre affald til forbrænding. Samtidig har et nyt maleranlæg reduceret malingspild i produktionen med 70 procent. Begge gevinster er i tråd med virksomhedens fokus på Cradle to Cradle og FN’s verdensmål.

Selvom Troldtekt A/S i 2017 producerede næsten 10 procent flere akustikplader end året før, faldt mængden af forbrændingsegnet affald med 13 procent. Samtidig oplevede virksomheden et fald i forbruget af maling.

 – Vi har investeret massivt i nye processer og ny teknologi, som år for år bidrager med positive resultater. Vores produktion bliver mere miljøvenlig, samtidig med at vi i længden sparer penge. For os skal der være sammenhæng mellem social ansvarlighed og sund forretning, og de senere år har vist os, at det ene i høj grad fordrer det andet, siger Peer Leth, adm. direktør hos Troldtekt.

**Mere til genbrug og mindre spild**

Tallene for affald og forbrug af maling er to eksempler på data fra Troldtekts nye CSR-rapport. Rapporten er netop indsendt til FN som led i virksomhedens tilslutning til det frivillige initiativ FN Global Compact.

– Når det gælder affald, har vi øget vores fokus på sortering og opdeling i flere fraktioner. Det betyder, at vi sender mere til genbrug, og at vi sparer penge på at bortskaffe affaldet, siger Peer Leth og fortsætter:

– Vores forbrug af maling er faldet lidt i 2017, fordi vi med et nyt anlæg kan opsamle og genanvende mere maling og dermed har reduceret vores spild med over 70 procent.

**Har fokus på verdensmål**

Siden 2012 har Troldtekt arbejdet strategisk ud fra det bæredygtige designkoncept Cradle to Cradle. Desuden har Troldtekt fra 2017 udvalgt to af FN’s 17 verdensmål, som virksomheden meningsfuldt kan understøtte.

 **–** Vi har valgt at fokusere på de verdensmål, hvor vi kan gøre en forskel, og hvor vi samtidig kan arbejde i tråd med vores Cradle to Cradle-strategi. Vi kan ikke bekæmpe sult ved at producere akustikplader, men vi kan for eksempel bidrage til mere bæredygtig produktion, forklarer Peer Leth.

Foruden affaldssortering og nyt maleranlæg har Troldtekt investeret store millionbeløb i blandt andet en ny tørreovn, et nyt bio-varmefyr og brug af 100 procent vindstrøm i produktionen.

**Udvidelse forstærker gevinsten**

Aktuelt er Troldtekt ved at udvide produktionen i Troldhede. Der er tale om en investering på cirka 170 millioner kroner, som vil betyde en fordobling af kapaciteten fra januar 2019.

**–** De miljøgevinster, besparelser og erfaringer, som vi har høstet i de senere år, vil kun slå endnu mere markant igennem, når vi står med dobbelt så stor en produktionslinje fra nytår. Det koster mange penge på kort sigt at vælge den mest effektive teknologi, men vi kan se, at det lønner sig i længden, siger Peer Leth.

[Læs hele Troldtekts CSR-rapport for 2017 her](https://www.troldtekt.dk/Miljoe-og-CSR/CSR)

**FAKTA OM TROLDTEKT A/S:**

* Troldtekt A/S er førende udvikler og producent af akustikløsninger til lofter og vægge.
* Siden 1935 har naturmaterialerne træ og cement været råvarerne i produktionen, som foregår i Danmark under moderne, miljøskånsomme forhold.
* I sortimentet er også specialløsninger, der kombinerer akustikloftet med f.eks. ventilation.
* Troldtekts forretningsstrategi er tilrettelagt med designkonceptet Cradle to Cradle som det centrale element for at sikre miljømæssige gevinster frem mod 2022.
* Hele serien af Troldtekt akustik, både i natur og malet i standardfarver – er Cradle to Cradle certificeret på sølv-niveau.

**YDERLIGERE INFORMATION:**Adm. direktør i Troldtekt A/S Peer Leth: 8747 8130 // ple@troldtekt.dk
Marketing- og kommunikationschef Tina Snedker Kristensen: 8747 8124 // tkr@troldtekt.dk